Juni 2019

# Fordelene ved at være virksomhedsejer

SMVdanmark har undersøgt hvad virksomhedsejerne mener fordelene ved at eje egen virksomhed og hvilke råd de har til dem, som godt kunne tænke sig at starte eller overtage en virksomhed. Undersøgelsen viser, at de største fordele ved at være virksomhedsejer er, at:

* man selv kan planlægge sin tid, opgaver, samarbejdspartnere.
* man kan sætte faglighed og kvalitet i fokus.

### Figur 1: Hvilke fordele oplever du ved at være virksomhedsejer? (Sæt gerne flere kryds)

Antal respondenter: 595

75 pct. af virksomhedsejerne mener, at muligheden for selv at planlægge arbejdstid, opgaver og samarbejdspartnere er den største fordel ved at have sin egen forretning. Samtidig er der 71 pct. som svarer, at muligheden for at sætte fagligheden og kvaliteten i fokus er den næststørste fordel ved at have sin egen forretning. Det er kun 22 pct. som svarer, at en fordel ved at have sin egen forretning er at de kan tjene mere.

Det er særligt i de helt små virksomheder, at muligheden for at kunne planlægge selv, ses som en stor fordel. 89 pct. af virksomhederne med 1 ansat svarer, at de oplever det som en fordel. For de helt store virksomheder med 50+ ansatte er det at bidrage til samfundet den største fordel.

På brancheniveau er der forskelle i hvad virksomhedsejerne oplever som fordele. I byggebranchen oplever 80 pct. af virksomhedsejerne det som en fordel at man selv kan planlægge, mens 60 pct. af ejerne af industrivirksomhederne oplever det som en fordel at kunne bidrage til samfundet.

# De bedste råd fra virksomhedsejerne

Virksomhederne er i undersøgelsen blevet spurgt ind til hvad deres bedste råd er til folk som overvejer at blive selvstændige. Der er 356, som har skrevet deres bedste råd. Disse råd er blevet opdelt i kategorier efter hvor mange gange de går igen.

Virksomhedsejerne fortæller, at det er vigtigt at være opmærksom på den arbejdsbyrde som er en del af livet som selvstændig. Og en god ide er at drøfte det på hjemmefronten, da arbejdet kommer til at tage meget tid fra familien. Forberedelse på alle de administrative ting som følger med når man starter en virksomhed og en indsigt i at drive virksomhed er vigtigt - et godt netværk eller en god rådgiver/mentor kan være et skridt på vejen hertil. Mange af virksomhedsejerne anbefaler at have en god plan med analyser af markedet – især som hjælp til samtalen med banken. Og til slut, er lysten der så spring ud i det!

### Tabel 1: Hvad er dit bedste råd til folk, som overvejer at blive selvstændig erhvervsdrivende? Kategoriseret

|  |
| --- |
| Have styr på det administrativ. Fx love og regler indenfor branchen |
| Lang arbejdsuge – afstem forventningerne med familien |
| Få et godt netværk og sparre med. Accepter hvad du ikke er god til og find hjælp til dette |
| Lav en plan, forretningsplan med markedsanalyse og tænk økonomien ind |
| Sørg for at have en god bank/egenkapital |
| Spring ud i det! |

Respondenter: 356

Fakta om undersøgelsen

I perioden fra 19 februar til 5 marts 2019 har ca. 2000 SMV’er fået tilsendt SMVdanmarks konjunkturanalyse. I den forbindelse har 595 SMV’er svaret på spørgsmålene, som er tema for rapporten. Temaet som er fremhævet i denne rapport, har haft følgende spørgsmål:

* ”Hvilke fordele oplever du ved at være virksomhedsejer?”
* ”Hvad er dit bedste råd til folk, som overvejer at blive selvstændig erhvervsdrivende?”

## Kontakt

Chefkonsulent Dorte Kulle, tlf. +45 32 63 03 10, Kulle@SMVdanmark.dk